Ons, my en jou, dierbare laslappieland is met ’n dodeliker virus as die Covid-19-virus besmet. As dit nie in remissie gedwing word nie, sal die liggaam van Suid-Afrika se demokrasie uitteer en sterf.
Die laaste paar weke het die land en die wêreld gesien hoe dié virus gemeenskappe in Suid-Afrika besmet en siek gemaak het. Eers was dit in Senekal en nou bietjie dag in Brackenfell in die noordelike voorstede van Kaapstad. Dis om van siek te word. En dit maak ’n mens depressief hoe die rassevuur aangeblaas word.
Ons moet maar eerlik wees: Al wen die Springbok-rugbyspan of die Protea- krieketspan hoeveel Wêreldbekers, is dit nie die kuur of teenmiddel vir nasiebou nie. Dit werk soos ’n inspuiting – net vir ’n kort rukkie doeltreffend en sodra dit uitgetrek het, sit ons maar weer met dieselfde kwale en pyn.
Maar toe ruk die EFF op by die skool. Vuiste word gelig teen die “wit gevaar” en toe gebeur wat ons nou al weet sal gebeur: iemand verloor meer as ’n rooi beret.
EFF-lede wat verwilder word, iemand wat ’n vroulike EFF-lid twee keer met ’n stok slaan en skree dat die EFF nie kaart en transport het om by dié skool te kom betoog nie. Dit het so ’n wollerige apartheid-nasmaak in die mond gelaat.
Miskien moes die ouers wat die matriekafskeid gereël het, dit in ag geneem het dat iemand aanstoot sou neem dat hulle nie welkom was nie. En in ’n land wat nog gery word deur sy swart-wit verlede, dat dit ’n kleurkwessie sou word by ’n skool wat lankal nie meer die domein van wit leerlinge alleen is nie. Dalk kon die ouers dit onder mekaar uitgepraat het? Dalk het hulle?